Con total probabilidá, per primer vegada n'Asturies gobernará un partíu asturianu: Foru Asturies de Ciudadanos (FAC), presidíu pol es-ministru conservador Francisco Álvarez-Cascos, en más que probatible coalición col partíu drechista español Partíu Popular (PP),  llideráu por Isabel Pérez Espinosa. El Partíu Socialista, tradicional primer fuercia del país, pasa a la segunda plaza en númberu d'escaños (15), anque non en númberu de votos por un llixeru marxe d'unes 200 papeletes, cediendo'l so puestu cimeru nel parllamentu a FAC (16), dimientres que la coalición Izquierda Xunida caltiense nos sos cuatro diputaos, anque ameyorando en númberu de votos. Pela so parte, el nacionalismu asturianu d'esquierdes continúa medrando de manera lenta anque regular y continua con  rellación a pasaes elleiciones, y supera l'1% del votu, dexando a gran distancia la Unión URAS-PAS, gravemente perxudicada por FAC y que collecha los piores resultaos de la so hestoria.